
1. PROPOSTA GĦAL DEĊIŻJONI TAL-PARLAMENT EWROPEW
dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2024, Taqsima I – Il-Parlament Ewropew
(2025/2146(DEC))
Il-Parlament Ewropew,
–	wara li kkunsidra l-baġit ġenerali tal-Unjoni Ewropea għas-sena finanzjarja 2024[footnoteRef:1], [1:  ĠU L 207, 22.2.2024, p. 1, ELI: http://data.europa.eu/eli/budget/2024/207/oj.] 

–	wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2024 (COM(2025)0359 – C10‑0146/2025)[footnoteRef:2], [2:  ĠU C, C/2025/4944, 13.10.2025, ELI: http://data.europa.eu/eli/C/2025/4944/oj. ] 

–	wara li kkunsidra r-rapport dwar il-ġestjoni baġitarja u finanzjarja għas-sena finanzjarja 2024, Taqsima I – Il-Parlament Ewropew[footnoteRef:3], [3:  ĠU C, C/2025/2817, 6.6.2025, ELI: http://data.europa.eu/eli/C/2025/2817/oj.] 

–	wara li kkunsidra r-rapport annwali tal-Awditur Intern għas-sena finanzjarja 2024,
–	wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2024, flimkien mar-risposti tal-istituzzjonijiet[footnoteRef:4], [4:  ĠU C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	wara li kkunsidra d-dikjarazzjoni ta’ assigurazzjoni[footnoteRef:5] dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2024 skont l-Artikolu 287 tat-Trattat dwar il-Funzjonament tal-Unjoni Ewropea, [5:  ĠU C, C/2025/5407, 13.10.2025, ELI: http://data.europa.eu/eli/C/2025/5407/oj. ] 

–	wara li kkunsidra l-Artikolu 314(10) u l-Artikolu 318 tat-Trattat dwar il-Funzjonament tal-Unjoni Ewropea,
–	wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012[footnoteRef:6], u b’mod partikolari l-Artikoli 260, 261 u 262 tiegħu, [6:  ĠU L 193, 30.7.2018, p. 1., ELI: http://data.europa.eu/eli/reg/2018/1046/oj.] 

–	wara li kkunsidra r-Regolament (UE, Euratom) Nru 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni[footnoteRef:7], u b’mod partikolari l-Artikoli 266, 267 u 268 tiegħu, [7:  ĠU L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	wara li kkunsidra d-deċiżjoni tal-Bureau tal-10 ta’ Diċembru 2018 dwar ir-regoli interni dwar l-implimentazzjoni tal-baġit tal-Parlament Ewropew, u b’mod partikolari l-Artikolu 34 tagħha,
–	wara li kkunsidra l-Artikolu 102, l-Artikolu 106(3) u l-Anness V tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi,
–	wara li kkunsidra r-rapport tal-Kumitat għall-Kontroll tal-Baġit (A10‑0000/2026),
1.	Jagħti l-kwittanza lill-President tiegħu għall-implimentazzjoni tal-baġit tal-Parlament Ewropew għas-sena finanzjarja 2024 / Jiddifferixxi d-deċiżjoni tiegħu dwar l-għoti ta’ kwittanza lill-President tiegħu għall-implimentazzjoni tal-baġit tal-Parlament Ewropew għas-sena finanzjarja 2024;
2.	Jippreżenta l-kummenti tiegħu fir-riżoluzzjoni t’hawn taħt;
3.	Jagħti istruzzjonijiet lill-President tiegħu biex tgħaddi din id-deciżjoni, kif ukoll ir-riżoluzzjoni li hija parti integrali minnha, lill-Kunsill, lill-Kummissjoni u lill-Qorti tal-Awdituri, u biex tiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

[bookmark: _Toc219129812]2. MOZZJONI GĦAL RIŻOLUZZJONI TAL-PARLAMENT EWROPEW
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2024, Taqsima I – Il-Parlament Ewropew
(2025/2146(DEC))
Il-Parlament Ewropew,
–	wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2024, Taqsima I – Il-Parlament Ewropew,
–	wara li kkunsidra l-Artikolu 102, l-Artikolu 106(3) u l-Anness V tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi,
–	wara li kkunsidra r-rapport tal-Kumitat għall-Kontroll tal-Baġit (A10‑0000/2026),
A.	billi fiċ-ċertifikazzjoni tal-kontijiet finali, l-uffiċjal tal-kontabbiltà tal-Parlament Ewropew (“Parlament”) iddikjara li għandu aċċertament raġonevoli li l-kontijiet, fl-aspetti materjali kollha, jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Parlament;
B.	billi, f’konformità mal-proċedura tas-soltu, intbagħtu 55 mistoqsija lill-amministrazzjoni tal-Parlament u t-tweġibiet bil-miktub waslu u ġew diskussi pubblikament mill-Kumitat għall-Kontroll tal-Baġit tal-Parlament fit-8 ta’ Diċembru 2025, fil-preżenza tas-Segretarju Ġenerali, il-Viċi Presidenti tal-Parlament responsabbli għall-Baġit, l-Awditur Intern, u d-direttur tal-Awtorità għall-Partiti Politiċi Ewropej u l-Fondazzjonijiet Politiċi Ewropej;
[bookmark: _Hlk216939740]C.	billi dejjem hemm lok għal titjib u skrutinju huwa meħtieġ biex jiġi żgurat li t-tmexxija politika u l-amministrazzjoni tal-Parlament jinżammu responsabbli lejn iċ-ċittadini tal-Unjoni, u jikkontribwixxu għal aktar kwalità, effiċjenza u effikaċja tal-ġestjoni tal-finanzi pubbliċi;
D.	billi ċ-ċertezza legali hija l-prinċipju gwida għall-implimentazzjoni tad-deċiżjonijiet amministrattivi; billi għadd dejjem akbar ta’ regoli u obbligi jwassal għal konfużjoni u ambigwità fejn iċ-ċertezza legali hija meħtieġa għall-membri u l-uffiċċji tagħhom, u dan jobbliga lill-amministrazzjoni tinvolvi ruħha f’komunikazzjoni ċara, komprensiva u legalment soda;
E. 	billi l-membri għandhom jirċievu appoġġ finanzjarju u loġistiku mill-amministrazzjoni biex iwettqu bis-sħiħ il-mandat tagħhom; billi r-relazzjonijiet bejn il-membri, l-uffiċċji tagħhom, u l-amministrazzjoni huma mibnija fuq fiduċja reċiproka, li għandha tkun prinċipju gwida meta l-membri jiġu mgħammra b’appoġġ finanzjarju; billi dan għandu jiġi rifless fil-livell ta’ kontrolli u rieżamijiet ex ante u ex post applikati mill-amministrazzjoni; billi huwa evidenti li proċeduri ċari, proporzjonati, immirati, standardizzati u simplifikati huma l-aħjar u l-aktar mod effettiv biex jitwettqu r-rieżamijiet u l-kontrolli tal-intitolamenti finanzjarji;
Ġestjoni baġitarja u finanzjarja tal-Parlament
1.	Jinnota li l-approprjazzjonijiet finali tal-Parlament għall-2024 ammontaw għal EUR 2 383 miljun, jew 20,2 % tal-Intestatura 7 tal-Qafas Finanzjarju Pluriennali[footnoteRef:8] allokati għat-total tan-nefqa amministrattiva għall-2024 għall-istituzzjonijiet tal-Unjoni, u li jirrappreżentaw żieda ta’ 6,05 % meta mqabbla mal-baġit tal-2023 (EUR 2 247 miljun); [8:  Ir-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433 I, 22.12.2020, p. 11, ELI: http://data.europa.eu/eli/reg/2020/2093/oj).] 

2.	Jinnota li d-dħul totali mdaħħal fil-kontijiet fil-31 ta’ Diċembru 2024 kien ta’ EUR 281 517 001 (meta mqabbel ma’ EUR 255 205 473 fl-2023); jinnota li d-dħul assenjat li sar disponibbli fl-2024 kien jammonta għal EUR 40 277 555 (meta mqabbel ma’ EUR 50 186 995 fl-2023);
3.	Jinnota li s-sitt kapitoli li ġejjin kienu jirrappreżentaw 85,7 % tal-impenji totali: Il-Kapitolu 1 0 “Membri tal-istituzzjoni”, il-Kapitolu 1 2 “Uffiċjali u persunal temporanju”, il-Kapitolu 1 4 “Persunal ieħor u servizzi esterni”, il-Kapitolu 2 0 “Bini u kostjiet assoċjati”, il-Kapitolu 2 1 “Ipproċessar ta’ data, tagħmir u proprjetà mobbli” u l-Kapitolu 4 2 “Nefqa relatata mal-assistenza parlamentari”;
4.	Jinnota ċ-ċifri li abbażi tagħhom ingħalqu l-kontijiet tal-Parlament għas-sena finanzjarja 2024 u li huma rrapportati fil-kontijiet annwali tal-Parlament Ewropew għas-Sena Finanzjarja 2024, ir-Rapport dwar il-Ġestjoni Baġitarja u Finanzjarja għat-Taqsima I: il-Parlament Ewropew, u r-Rapport dwar il-Kuntratti u l-Konċessjonijiet Mogħtija mill-Parlament Ewropew;
5.	Jinnota li 12-il trasferiment ġew approvati mill-Kumitat għall-Baġits tal-Parlament (“trasferimenti C”), f’konformità mal-Artikoli 31 u 49 tar-Regolament Finanzjarju, fis-sena finanzjarja 2024, li jammontaw għal EUR 82 768 000 jew 3,47 % tal-approprjazzjonijiet finali; jinnota li l-President awtorizzat 9 trasferimenti (“trasferimenti P”), f’konformità mal-Artikolu 29 tar-Regolament Finanzjarju, li jammontaw għal EUR 11 479 000 jew 0,4 % tal-baġit tal-2024;
6.	Jilqa’ l-impenn tas-Segretarju Ġenerali għas-simplifikazzjoni, l-amministrazzjoni tajba u t-tisħiħ tal-funzjoni ta’ skrutinju tal-Parlament; jinnota b’sodisfazzjon li s-simplifikazzjoni qed tintlaqa’ mhux biss bħala għan li għandu jintlaħaq iżda bħala prinċipju gwida li għandu jiġi applikat sistematikament fl-oqsma kollha tal-ħidma tal-Parlament, filwaqt li jiġu żgurati proċessi (amministrattivi) aktar effettivi u aċċessibbli; jilqa’ l-enfasi kontinwa fuq l-attività ewlenija tal-Parlament, l-attivitajiet leġiżlattivi, baġitarji u ta’ skrutinju tiegħu, u b’mod partikolari l-ħolqien ta’ erba’ direttorati ġenerali tematiċi, inkluż id-Direttorat Ġenerali għall-Affarijiet Baġitarji;
Opinjonijiet tal-Qorti tal-Awdituri dwar l-affidabbiltà tal-kontijiet għall-2024 u dwar il-legalità u r-regolarità tat-tranżazzjonijiet li fuqhom huma bbażati dawk il-kontijiet
7.	Ifakkar li l-Qorti Ewropea tal-Awdituri (il-“Qorti”) twettaq valutazzjoni speċifika tan-nefqa amministrattiva u ta’ nefqa oħra bħala grupp ta’ politiki uniku għall-istituzzjonijiet kollha tal-Unjoni; jenfasizza li n-nefqa amministrattiva tinkludi nefqa fuq ir-riżorsi umani inklużi l-pensjonijiet, li fl-2024 kienu jammontaw għal madwar 69 % tan-nefqa amministrattiva totali, u fuq bini, tagħmir, enerġija, komunikazzjonijiet u teknoloġija tal-informazzjoni; jenfasizza li l-ħidma tal-Qorti fuq ħafna snin tindika li, kumplessivament, dan l-infiq huwa ta’ riskju baxx;
8.	Jinnota li l-Intestatura 7 tal-Qafas Finanzjarju Pluriennali “Amministrazzjoni pubblika Ewropea” irrappreżentat EUR 13,3-il biljun jew 6,9 % tal-baġit tal-Unjoni fl-2024, li minnhom EUR 2,4 biljun jew 18,1 % huma destinati għall-Parlament; jisħaq fuq il-fatt li l-Qorti sabet li l-livell ta’ żball fl-infiq fuq l-“Amministrazzjoni pubblika Ewropea” ma kienx materjali;
9.	Jinnota li r-rapport annwali tal-Qorti dwar l-implimentazzjoni tal-baġit li jikkonċerna s-sena finanzjarja 2024 eżamina speċifikament is-sistemi superviżorji u ta’ kontroll tal-Parlament, b’mod partikolari l-implimentazzjoni ta’ standards ta’ kontroll intern, il-ġestjoni tar-riskju, u l-funzjonament ta’ kontrolli ewlenin definiti fir-Regolament Finanzjarju, inklużi kontrolli ex ante u ex post fuq il-pagamenti, kif ukoll kampjun statistikament rappreżentattiv ta’ 70 tranżazzjoni li jkopru l-firxa sħiħa ta’ nfiq taħt din l-Intestatura tal-Qafas Finanzjarju Pluriennali u l-informazzjoni dwar il-konformità mar-regoli u r-regolamenti mogħtija fir-rapporti annwali tal-attività tal-istituzzjonijiet u l-korpi kollha tal-Unjoni;
10.	Jieħu nota tal-osservazzjonijiet tal-Qorti fir-rigward tar-regoli interni tal-Parlament; jinnota li l-amministrazzjoni tal-Parlament hija soġġetta għar-Regolament Finanzjarju u għar-regoli tiegħu dwar l-akkwist; jinnota, madankollu, li għall-gruppi politiċi, il-Bureau adotta r-Regoli dwar l-użu ta’ approprjazzjonijiet mill-partita tal-baġit 400, li fihom għadd ta’ dispożizzjonijiet speċifiċi għal ċerti proċeduri ta’ akkwist; ifakkar li l-gruppi politiċi jimmaniġġjaw il-fondi allokati lilhom skont il-prinċipji tal-ġestjoni indiretta tal-fondi b’applikazzjoni analoġika tal-Artikolu 62(1), il-punt (c) tar-Regolament Finanzjarju; iqis li dawn ir-regoli nfushom jissostitwixxu l-“ftehimiet ta’ kontribuzzjoni” imsemmija fl-Artikolu 158(7) tar-Regolament Finanzjarju; jisħaq li awditur estern għal kull grupp, magħżul minn lista ta’ kumpaniji tal-awditjar stabbilita mill-amministrazzjoni tal-Parlament, jiċċertifika l-kontijiet annwali rispettivi tagħhom biex jiżgura konformità li tiggarantixxi livell newtrali ta’ kontroll; jenfasizza li l-Qorti tiskrutinizza wkoll l-attivitajiet tal-gruppi politiċi fir-rapport annwali tagħha;
[bookmark: _Hlk216611869]11.	Jinnota li tliet awdituri biss ġew inklużi fil-lista ta’ ditti tal-awditjar magħżula biex jawditjaw il-kontijiet tal-gruppi politiċi, u jesprimi dispjaċir għall-għażla limitata disponibbli; jistieden lid-Direttorat Ġenerali għall-Finanzi (DĠ FINS) jiftaħ proċeduri tal-għażla futuri għall-awdituri Ewropej kwalifikati kollha, inklużi dawk ibbażati barra l-Belġju; jinnota wkoll li l-baġits allokati lill-gruppi politiċi għall-awditi għandhom jiżdiedu biex jiġi żgurat awditu aktar bir-reqqa dwar il-ġestjoni finanzjarja tajba u tiġi attirata firxa usa’ ta’ għarfien espert tal-awditjar;
12.	Jinnota li skont l-Artikolu 1.4 tar-Regoli dwar l-użu ta’ approprjazzjonijiet mill-partita tal-baġit 400, il-gruppi politiċi għandhom ikunu responsabbli lejn l-istituzzjoni għall-użu ta’ approprjazzjonijiet, fil-limiti tas-setgħat mogħtija lilhom mill-Bureau; jirrimarka li għandhom jiżguraw li l-approprjazzjonijiet jintużaw f’konformità ma’ dawn ir-Regoli; jilqa’ l-isforzi tal-amministrazzjoni tal-Parlament biex tassisti lill-gruppi politiċi bl-għan li tiggwida l-għarfien u l-kapaċità tagħhom dwar il-ġestjoni finanzjarja;
13.	Ifakkar li l-baġit tal-Unjoni jista’ jingħata lill-partiti politiċi Ewropej fid-dawl tal-kontribut tagħhom għall-formazzjoni tal-għarfien politiku Ewropew u għall-espressjoni tar-rieda politika taċ-ċittadini tal-Unjoni; jinnota li l-Qorti awditjat tranżazzjoni waħda, fejn qieset in-nefqa ineliġibbli, u sabet li l-amministrazzjoni tal-Parlament kienet tal-istess opinjoni u kienet ħadet passi biex tirkupra n-nefqa relatata; jilqa’ l-imġiba tal-amministrazzjoni tal-Parlament f’dak ir-rigward, u b’mod partikolari l-impenn tiegħu li japplika approċċ orizzontali, li jiggarantixxi trattament ugwali tal-partiti politiċi kollha;
Rapport annwali tal-Awditur Intern
14.	Jinnota li, fil-laqgħa li saret fit-8 ta’ Diċembru 2025 bejn il-kumitat responsabbli u l-awditur intern, l-awditur intern ippreżenta r-rapport annwali tiegħu;
15.	Jilqa’ u jappoġġja l-azzjonijiet li l-awditur intern qabel dwarhom mad-direttorati ġenerali responsabbli bħala riżultat tal-inkarigi ta’ assigurazzjoni tas-Servizz tal-Awditjar Intern (IAS); jinnota li s-segwitu għal dawn ir-rakkomandazzjonijiet jiġi awditjat b’mod sistematiku;
16.	Jinnota li l-proċess ta’ segwitu tal-2024 irriżulta f’24 mis-57 azzjoni li tqiesu bħala implimentati b’mod effettiv u għalhekk ivvalidati mill-IAS; jinnota li l-profil tar-riskju residwu ta’ 33 azzjoni skaduta kien jikkonċerna 24 azzjoni b’riskju sinifikanti, prinċipalment relatati maċ-ċibersigurtà u l-ġestjoni tal-identità u tal-aċċess; jinnota l-kooperazzjoni msaħħa mad-Direttorat Ġenerali għat-Teknoloġiji tal-Informazzjoni u ċ-Ċibersigurtà (DĠ ITEC) biex jiġu mmonitorjati l-implimentazzjoni u r-riskju residwu;
17.	Jirrikonoxxi li, f’konformità mal-Artikolu 118(9) tar-Regolament Finanzjarju, ir-rapporti u s-sejbiet tal-awditur intern, kif ukoll ir-rapport tal-istituzzjoni kkonċernata tal-Unjoni, għandhom ikunu aċċessibbli għall-pubbliku, filwaqt li tiġi żgurata l-aderenza mar-regoli dwar il-protezzjoni tad-data u l-kunfidenzjalità, hekk kif l-awditur intern ikun ivvalida l-azzjoni; jinnota li, fil-prattika, ir-rapporti jiġu ppubblikati biss hekk kif ir-rakkomandazzjonijiet kollha jkunu ġew implimentati; jilqa’ li l-awditur intern jirrapporta lill-Kumitat għall-Kontroll tal-Baġit tal-Parlament dwar l-attivitajiet annwali tal-awditjar imwettqa;
18.	Jilqa’ l-programm kontinwu ta’ assigurazzjoni tal-kwalità u titjib tal-IAS, li primarjament iħejji għall-introduzzjoni tal-istandards globali l-ġodda tal-awditjar intern li kellhom isiru effettivi f’Jannar 2025; jilqa’, b’mod partikolari, l-adozzjoni tal-karta tal-awditjar aġġornata mill-Bureau u t-tħejjija ta’ strateġija 2025-2029 għall-funzjoni tal-awditjar intern li tirrifletti b’mod qawwi l-ħtieġa ta’ bidla pożittiva u approċċ immexxi mill-etika; jieħu l-fatt li 70 % tal-membri tal-persunal tal-IAS għaddew mill-eżami ta’ ċertifikazzjoni biex isiru awditur intern bħala indikatur ulterjuri tat-titjib tal-kwalità;
Prijoritajiet politiċi
19.	Ifakkar li, f’konformità mal-Artikoli 1.3.2, 2.7.1 u 2.7.2 tar-Regoli dwar l-użu tal-approprjazzjonijiet mill-partita tal-baġit 400, il-grupp politiku preċedenti Identità u Demokrazija (Grupp ID) ippreżenta r-rapport finanzjarju finali tiegħu fit-8 ta’ Ottubru 2024 li jkopri l-perjodu mill-1 ta’ Jannar sal-15 ta’ Lulju 2024; ifakkar li l-amministrazzjoni tal-Parlament irċeviet l-arkivju finanzjarju sħiħ tal-Grupp ID kemm f’format elettroniku kif ukoll f’format stampat u wettqet verifika ex post ibbażata fuq ir-riskju tal-kontijiet tal-2024, b’enfasi fuq il-kontrolli tal-konsistenza u l-ittestjar ta’ kampjuni ta’ kuntratti u donazzjonijiet ta’ riskju għoli; ifakkar fis-sejbiet tal-amministrazzjoni tal-Parlament li mill-anqas EUR 4 333 635,78 tal-approprjazzjonijiet tal-partita tal-baġit 400 intefqu indebitament mill-grupp matul il-leġiżlatura 2019-2024, u dan espona lill-Parlament għal riskju finanzjarju sinifikanti; ġew identifikati nuqqasijiet fil-proċeduri tal-akkwist pubbliku, u dawn jirrappreżentaw riskji sinifikanti għar-reputazzjoni tal-Parlament u tal-gruppi politiċi u l-Membri kollha;
20.	Jinnota li l-Uffiċċju tal-Prosekutur Pubbliku Ewropew (UPPE) ħabbar li fetaħ investigazzjoni dwar l-allegat użu ħażin tal-fondi tal-Unjoni mill-Grupp ID bejn l-2019 u l-2024; 
21.	Jisħaq li l-amministrazzjoni tal-Parlament bagħtet il-fajl tal-każ u tikkoopera bis-sħiħ mal-investigazzjoni tal-UPPE; jinnota li l-Bureau jixtieq ikun jaf l-eżitu tal-investigazzjoni tal-UPPE qabel ma jieħu kwalunkwe azzjoni ta’ rkupru; iqis li l-amministrazzjoni tal-Parlament tista’ tieħu, b’mod parallel mal-investigazzjoni kriminali tal-UPPE, miżuri amministrattivi biex tipproteġi l-interessi finanzjarji tal-Unjoni u r-reputazzjoni tal-Parlament; iqis li huwa ta’ importanza kbira li l-azzjonijiet ta’ rkupru jinbdew malajr kemm jista’ jkun, f’konformità sħiħa mal-Artikolu 3(3) tal-Arranġament ta’ Ħidma bejn il-Parlament Ewropew u l-Uffiċċju tal-Prosekutur Pubbliku Ewropew; 
22.	Jistieden lill-Bureau jsaħħaħ is-sorveljanza mill-awdituri esterni għall-gruppi billi jagħmel aktar sigħat disponibbli għall-awdituri esterni biex iwettqu r-rwol ta’ sorveljanza tagħhom, jipprovdi gwida aktar ċara mid-DĠ FINS dwar l-interpretazzjoni korretta tar-regoli għall-partita tal-baġit 400 biex tiġi evitata d-diskrepanza bejn il-kunsiderazzjonijiet tal-awdituri esterni u d-DĠ FINS, b’mod partikolari fir-rigward tal-akkwist, u biex id-DĠ FINS jipprovdi aktar taħriġ u appoġġ dwar l-akkwist lill-gruppi;
[bookmark: _Hlk216612265]23. 	Jinnota li l-gruppi politiċi għandhom awtonomija sostanzjali fuq is-servizzi tal-IT tagħhom, li jintużaw biex jaħżnu informazzjoni politikament sensittiva; jinnota li, f’dinja ġeopolitikament turbolenti, tali data għandha tinħażen fuq servers Ewropej minn fornituri Ewropej biex jiġu evitati dipendenzi u riskji esterni; jilqa’ għalhekk it-tħabbira reċenti li tiġi pprovduta infrastruttura tal-cloud sigura u sovrana biex tiġi eliminata din id-dipendenza;
24. 	Jenfasizza l-importanza li tinżamm l-integrità istituzzjonali u li jiġi pprevenut indħil bla bżonn; jikkundanna kwalunkwe tentattiv mhux xieraq biex jiġu influwenzati l-attivitajiet leġiżlattivi tal-Parlament; 
25.	Ifakkar li l-allegazzjonijiet ta’ influwenza Russa fil-Parlament ħolqu riskji serji għall-integrità demokratika, filwaqt li jinnota li xi Membri appoġġjaw b’mod miftuħ lir-Russja filwaqt li involvew ruħhom f’attivitajiet sekondarji potenzjalment marbuta, filwaqt li jissottolinjaw il-ħtieġa ta’ salvagwardji aktar b’saħħithom;
26.	Ifakkar li l-Artikolu 4 tal-Kodiċi ta’ Kondotta għall-Membri tal-Parlament Ewropew Rigward l-Integrità u t-Trasparenza jirrikjedi dikjarazzjonijiet preċiżi tal-interessi finanzjarji mill-Membri; jesprimi dispjaċir għall-każijiet b’dettall insuffiċjenti fid-dikjarazzjonijiet dwar attivitajiet esterni mħallsa jew mhux imħallsa, li jqajmu tħassib dwar il-kwalità tal-kontrolli fuq il-kunflitti ta’ interess;
27.	Jesprimi tħassib serju dwar l-allegazzjonijiet li l-Istati Membri kienu involuti fi spjunaġġ u mmiraw lejn il-Parlament; jinnota li l-Kummissjoni stabbiliet grupp intern biex jinvestiga dawn l-affermazzjonijiet; iħeġġeġ lill-Parlament jikkoopera mill-qrib mal-Kummissjoni u jikkondividi s-sejbiet tal-grupp ta’ ħidma mal-Parlament, dment li tali kondiviżjoni ma tikkompromettix kwalunkwe proċediment legali li jkun għaddej jew potenzjali;
28.	Jinnota l-potenzjal tal-Intelliġenza Artifiċjali (IA) biex tiġi żgurata informazzjoni preċiża u trasparenti fl-Unjoni u fl-istituzzjonijiet, il-korpi, l-uffiċċji u l-aġenziji tagħha, filwaqt li sistemi tal-IA mfassla u rregolati kif xieraq jistgħu jgħinu biex jiġu identifikati u mmitigati l-miżinformazzjoni u d-diżinformazzjoni, jippromwovu l-obbligu ta’ rendikont u jirrispettaw standards għoljin ta’ trasparenza sabiex tinżamm il-fiduċja pubblika u tissaħħaħ il-governanza demokratika; huwa mħasseb dwar id-dominanza tal-għodod tal-IA minn kumpaniji f’pajjiżi terzi u mill-kunsiderazzjonijiet tal-protezzjoni tad-data u tal-kunfidenzjalità meta jsir użu minn għodod tal-IA ta’ partijiet terzi; jitlob trasparenza sħiħa rigward l-użu tas-sistemi tal-IA fid-deċiżjonijiet u l-proċeduri tal-istituzzjonijiet tal-Unjoni, inkluża l-pubblikazzjoni ta’ informazzjoni dettaljata dwar l-algoritmi, u l-valutazzjonijiet tal-impatt; jistieden lill-amministrazzjoni tal-Parlament tagħmel sett ta’ għodod tal-IA disponibbli għall-Membri u għall-persunal tal-Parlament li jwieġbu għall-ħtiġijiet kummerċjali tal-Membri u tiggarantixxi l-kunfidenzjalità, l-integrità u d-disponibbiltà tad-data pproċessata minnha billi tuża infrastruttura fuq il-post biex tipprevjeni l-iżvelar ta’ data, u ma tiżvelax informazzjoni lil partijiet terzi, f’konformità mal-politiki attwali rigward l-użu tal-IA;
[bookmark: _Hlk216613136]29.	Iqis li l-votazzjonijiet b’sejħa tal-ismijiet jikkostitwixxu strument ewlieni biex jiġu żgurati t-trasparenza u l-obbligu ta’ rendikont lejn iċ-ċittadini tal-Unjoni; jistieden lill-Parlament jirrestrinġi l-użu ta’ voti sigrieti esklużivament għal elezzjonijiet jew voti li jikkonċernaw persuni individwali;
Id-Direttorat Ġenerali għall-Presidenza
30.	Ifakkar li d-Direttorat Ġenerali għall-Presidenza (DĠ PRES) jipprovdi għarfien espert u jiffaċilita l-ħidma leġiżlattiva u parlamentari tal-President, tal-korpi ta’ tmexxija tal-Plenarja u tal-Parlament u tal-Membri f’kull stadju tal-proċess parlamentari u leġiżlattiv; ifakkar li huwa responsabbli wkoll għar-relazzjonijiet interistituzzjonali, għall-appoġġ tal-protokoll għaż-żjarat uffiċjali u l-avvenimenti sponsorjati mill-President, għall-ġestjoni tal-informazzjoni klassifikata tal-Unjoni, u għall-ġestjoni tal-posta uffiċjali u rreġistrata; jinnota li sal-31 ta’ Diċembru 2024, kien hemm 406 membru tal-persunal, li 320 minnhom kienu uffiċjali, 29 kienu membri tal-persunal temporanju, 55 membri tal-persunal bil-kuntratt, espert nazzjonali sekondat wieħed u membru tal-persunal ta’ aġenzija wieħed;
31.	Jinnota li, fl-2024, l-approprjazzjonijiet finali tad-DĠ PRES ammontaw għal EUR 2 970 957, u dan jirrappreżenta 0,2 % tal-baġit tal-Parlament; jenfasizza li, minn dak l-ammont, ġie impenjat total ta’ EUR 2 930 107; jilqa’ l-użu għoli tal-approprjazzjonijiet;
32.	Jinnota li l-attivitajiet tad-DĠ PRES kienu influwenzati mit-tmiem tad-disa’ u l-bidu tal-għaxar leġiżlatura, li kkawżaw sfidi għall-kapaċità ta’ ppjanar u finalizzazzjoni tal-plenarja fi tmiem id-disa’ leġiżlatura minħabba l-għadd kbir ħafna ta’ fajls tal-proċedura leġiżlattiva ordinarja maqbula fl-aħħar xhur tal-leġiżlatura, u l-kostituzzjoni tal-Parlament il-ġdid fil-bidu tal-għaxar leġiżlatura bl-elezzjoni tal-President u tal-Bureau; 
33.	Ifaħħar lid-DĠ PRES għall-attivitajiet tiegħu dwar l-implimentazzjoni u s-segwitu tar-regoli l-ġodda dwar l-integrità u t-trasparenza li kienu jinkludu l-ewwel valutazzjoni ġenerali tal-implimentazzjoni teknika tar-riforma, u attivitajiet ta’ sensibilizzazzjoni u l-forniment ta’ għarfien espert tekniku u servizzi dwar kwistjonijiet ta’ trasparenza, integrità u obbligu ta’ rendikont;
[bookmark: _Hlk216613698]34.	Jitlob il-kontinwazzjoni u t-tisħiħ tal-kooperazzjoni u d-djalogu interistituzzjonali dwar l-integrità, it-trasparenza u l-istandards etiċi fi ħdan l-istituzzjonijiet tal-Unjoni; 
35.	Jenfasizza d-dewmien persistenti fit-trattament mill-Kummissjoni tal-mistoqsijiet Parlamentari għal tweġiba bil-miktub f’dawn l-aħħar snin; jesprimi dispjaċir għall-fatt li l-proċess sar dejjem aktar burokratiku u bil-mod, u dan irriżulta f’nuqqas sistematiku ta’ rispett għall-iskadenzi stabbiliti fl-Artikolu 144 tar-Regoli ta’ Proċedura tal-Parlament; jisħaq li l-itwal żmien biex tingħata tweġiba kien ta’ 475 jum; jilqa’ l-isforzi li saru mid-DĠ PRES f’dawn l-aħħar snin; jistieden lid-DĠ PRES jaħdem fuq is-servizzi interni tiegħu u jiżgura konformità sħiħa mal-iskadenzi stabbiliti mill-Parlament u jirrestawra s-sistema ta’ mistoqsijiet Parlamentari għal tweġibiet bil-miktub bħala strument ta’ sorveljanza effettiv;
36. 	Jistieden lid-DĠ PRES jimpenja ruħu b’mod attiv mal-parlamenti ta’ Stati Membri oħra u ta’ pajjiżi terzi biex jiżviluppa proposti għal mekkaniżmi ta’ skrutinju effettivi, kif ukoll modi biex jittejbu l-kwalità u l-attendenza fid-dibattiti plenarji fi ħdan il-Parlament; jistieden lid-DĠ PRES jislet tagħlimiet mill-istruttura tas-seduti ta’ smigħ tal-kungress;
Id-Direttorat Ġenerali għall-Komunikazzjoni
37.	Jinnota li l-missjoni tad-Direttorat Ġenerali għall-Komunikazzjoni (DĠ COMM) hija li jiżgura li ċ-ċittadini jifhmu l-importanza tal-Parlament sabiex ikunu jistgħu jtejbu l-involviment fil-proċess demokratiku Ewropew; jenfasizza li l-kompiti ewlenin tiegħu huma li jikkollabora mal-media, biex jinforma, jispjega u jtejjeb il-viżibbiltà tal-ħidma tal-Parlament, li jżid l-għarfien dwar il-Parlament fost iċ-ċittadini fl-Istati Membri kollha, il-partijiet ikkonċernati u l-mexxejja tal-opinjoni permezz tal-Uffiċċji ta’ Kollegament tal-Parlament Ewropew (EPLOs) li jinsabu fl-Istati Membri, li jrawwem l-interazzjoni maċ-ċittadini permezz ta’ proġetti ta’ viżitaturi, avvenimenti u kampanji ta’ informazzjoni mtejba u l-preżenza tiegħu fuq il-media soċjali, u li jipprovdi għarfien espert lill-Membri u lill-gruppi politiċi dwar suġġetti bħall-intelligence mill-media u l-monitoraġġ tal-opinjoni pubblika;
38.	Jinnota li l-approprjazzjonijiet finali tad-DĠ COMM ammontaw għal EUR 137 463 777 fl-2024, li jirrappreżentaw 5,8 % tal-baġit tal-Parlament; jenfasizza li, minn dak l-ammont, ġie impenjat total ta’ EUR 137 467 355; jilqa’ l-użu għoli tal-approprjazzjonijiet;
39.	Jirrikonoxxi li l-komunikazzjoni rigward l-elezzjonijiet Ewropej kienet fuq quddiem nett tal-attivitajiet tad-DĠ COMM fl-2024, b’mod partikolari bil-kampanja ta’ komunikazzjoni ta’ suċċess “Go-to-vote”, sħubijiet ma’ aktar minn 300 organizzazzjoni tas-soċjetà ċivili u aktar minn 18 000 ġurnalist infurmati; jinnota li l-proġetti strateġiċi kollha tad-DĠ COMM fl-2024, b’rata ta’ tlestija ta’ 94 %, kienu mmirati lejn l-elezzjonijiet Ewropej, filwaqt li s-6 % li jifdal kienu relatati mal-implimentazzjoni tal-istruttura l-ġdida tas-sit web;
40. 	Jinnota li d-DĠ COMM iffaċilita l-kopertura tal-elezzjonijiet Ewropej, li laħqu volum rekord ta’ rapportar (+ 18 % meta mqabbel mal-elezzjonijiet preċedenti), li d-DĠ COMM jirrapporta bħala partikolarment notevoli fil-mumenti finali taċ-ċiklu elettorali billejl tal-elezzjoni (fid-9 ta’ Ġunju 2024) kopert minn 149 stazzjon televiżiv f’ 51 pajjiż, u l-maġġoranza tar-rapportar online;
41.	Jinnota r-rwol tal-EPLOs fil-kollegament bejn il-Parlament u l-pubbliku u l-partijiet ikkonċernati fl-Istati Membri b’mod ġenerali, u fil-komunikazzjoni dwar l-Elezzjonijiet Ewropej; jinnota li l-EPLOs kollha ġew mgħammra b’servizzi awdjoviżivi għall-Membri, il-gruppi politiċi u partijiet terzi biex jużawhom fl-Istati Membri; 
42.	Jinnota li fl-2024 infetħu 14-il ċentru tal-Europa Experience, li attiraw għadd totali ta’ 957 209 viżitatur, b’għadd ta’ viżitaturi li jvarja ħafna, filwaqt li Strażburgu (381 687) u Berlin (122 672) attiraw l-akbar għadd ta’ viżitaturi, u Copenhagen (18 182) u Dublin (8 312) l-aktar baxx; jinnota r-rimarka li ċ-ċentri Europa Experience jintużaw bħala ċentru tal-UE għall-involviment demokratiku mill-EPLOs fl-Istati Membri rispettivi li joffru opportunitajiet biex jattiraw udjenza usa’ għall-messaġġi tal-Parlament;
43.	Jissottolinja l-importanza li jiġu evalwati bir-reqqa t-tagħlimiet meħuda miċ-ċentri Europa Experience s’issa, b’mod partikolari fir-rigward tat-tiftix għal bini adegwat u kif il-gruppi fil-mira jistgħu jintlaħqu b’mod effettiv, l-identifikazzjoni tal-aħjar prattiki, u l-adattament tal-iżvilupp futur taċ-ċentri Europa Experience għall-ħtiġijiet lokali u l-impatt muri; jisħaq li din ir-rivalutazzjoni għandha tmexxi l-aġġustamenti jew ir-rikunsiderazzjonijiet futuri f’espansjoni ulterjuri, filwaqt li tiżgura li l-investimenti futuri kollha jkunu aktar effiċjenti biex jaqdu l-iskop maħsub taghħom li jqarrbu lill-Parlament lejn iċ-ċittadini u jtejbu l-fehim tagħhom tal-proċess demokratiku tal-Unjoni;
44.	Ifakkar li regoli ġodda dwar il-pagament ta’ sussidji għal gruppi ta’ viżitaturi sponsorjati ġew adottati mill-Bureau fil-11 ta’ Settembru 2023, b’data tad-dħul fis-seħħ tal-1 ta’ Jannar 2024; jinnota li fl-2024, 300 000 viżitatur sponsorjat u mhux sponsorjat ġew mistiedna mill-Membri fi Brussell u fi Strażburgu; jinnota li s-sussidji għal tali gruppi ta’ viżitaturi ammontaw għal 17 % tan-nefqa tad-DĠ COMM fl-2024; iqis li jiġu implimentati sforzi addizzjonali mill-gruppi politiċi li jappoġġjaw ukoll lill-Membri tagħhom fl-attivitajiet li jattiraw liċ-ċittadini, u speċjalment liż-żgħażagħ, biex jiġu infurmati dwar il-ħidma tal-Membri fi Strażburgu u Brussell bil-finanzjament mill-fondi taħt il-partita tal-baġit 400; 
45.	Jinnota l-ġlieda kostanti li qed tiffaċċja l-Unjoni fir-rigward tas-salvagwardja tal-valuri tal-Unjoni u l-integrità tal-proċess demokratiku; jirrikonoxxi t-tentattivi dejjem akbar mill-atturi barranin biex jinfluwenzaw il-ħidma tal-Parlament u jenfasizza l-ħtieġa ta’ viġilanza fil-ġlieda kontra d-diżinformazzjoni li joriġinaw minn barra l-Unjoni; ifakkar f’dak ir-rigward fir-Riżoluzzjonijiet tal-Parlament Ewropew tal-1 ta’ Ġunju 2023 dwar l-indħil barrani fil-proċessi demokratiċi kollha fl-Unjoni Ewropea, inkluża d-diżinformazzjoni (2022/2075(INI)), u tat-23 ta’ Jannar 2025 dwar id-diżinformazzjoni u l-falsifikazzjoni tal-istorja min-naħa tar-Russja biex tiġġustifika l-gwerra ta’ aggressjoni tagħha kontra l-Ukrajna (2024/2988(RSP)); jilqa’ l-azzjonijiet meħuda mill-Parlament għall-prevenzjoni u għar-rispons għad-diżinformazzjoni; jisħaq fuq l-importanza li jinżammu miżuri proattivi biex tiġi ppreżervata l-integrità tad-dibattitu pubbliku u tal-voti tal-Parlament, filwaqt li jirrikonoxxi li għadu ma seħħ l-ebda inċident sinifikanti; jenfasizza l-valur miżjud ta’ inizjattivi bħal-laqgħat ta’ verifika tal-fatti u s-summits, li għandhom rwol kruċjali fit-trawwim tat-trasparenza, l-għoti ta’ għodod lill-partijiet ikkonċernati biex jiġġieldu kontra l-miżinformazzjoni, u t-tisħiħ tal-kollaborazzjoni fost l-organizzazzjonijiet ta’ verifika tal-fatti fl-Unjoni u lil hinn minnha;
Id-Direttorat Ġenerali għall-Persunal
46.	Ifakkar li d-Direttorat Ġenerali għall-Persunal (DĠ PERS) huwa responsabbli għall-ġestjoni xierqa u effiċjenti tar-riżorsi umani fil-Parlament u jiżgura li l-Membri jkunu appoġġjati minn forza tax-xogħol b’livell għoli ta’ ħiliet biex ikunu jistgħu jissodisfaw il-mandat tagħhom kif xieraq; jinnota li sal-31 ta’ Diċembru 2024, kien hemm 499 membru tal-persunal, li 290 minnhom kienu uffiċjali, 82 kienu membri tal-persunal temporanju, 120 membri tal-persunal bil-kuntratt, żewġ esperti nazzjonali sekondati u ħamsa kienu membri tal-persunal ta’ aġenzija;
47.	Jinnota li fl-2024 l-approprjazzjonijiet finali tad-DĠ PERS ammontaw għal EUR 1 225 341 375 (EUR 1 163 329 780 fl-2023), li jirrappreżentaw 51,4 % tal-baġit tal-Parlament; jenfasizza li, minn dak l-ammont, ġie impenjat total ta’ EUR 1 160 835 147; jilqa’ l-użu għoli tal-approprjazzjonijiet;
48.	Jilqa’ li, fl-2024, id-DĠ PERS kompla jorganizza kompetizzjonijiet u proċessi ta’ selezzjoni, filwaqt li ttratta grupp dejjem akbar ta’ applikanti, u organizza wkoll erba’ kompetizzjonijiet speċifiċi għan-nazzjonalità; jilqa’ l-isforzi li għamel id-DĠ PERS biex jorganizza l-kompetizzjonijiet, jiżgura t-tlestija tagħhom fil-ħin u jżomm l-istandards ta’ kwalità meħtieġa; jilqa’ l-fatt li aktar minn 441 kandidat ġew magħżula b’suċċess fuq il-listi ta’ riżerva; jesprimi dispjaċir, madankollu, li l-Uffiċċju Ewropew għas-Selezzjoni tal-Persunal (EPSO) iltaqa’ ma’ kwistjonijiet sistematiċi bl-organizzazzjoni ta’ kompetizzjonijiet u n-nuqqas ta’ grupp disponibbli ta’ kandidati adattati għall-ħtiġijiet tal-Parlament; jesprimi dispjaċir li t-tul medju bejn il-pubblikazzjoni tal-avviż tal-kompetizzjoni u l-intervista finali għal kull kompetizzjoni, huwa ta’ aktar minn sena; jirrikonoxxi d-diffikultajiet ġenerali li jiltaqgħu magħhom id-DĠ PERS u direttorati ġenerali oħra biex jattiraw u jżommu t-talent, li għandu impatt fuq il-prestazzjoni tal-forza tax-xogħol tal-Parlament; jitlob proċeduri ta’ selezzjoni aktar effiċjenti, immirati aħjar u iqsar li jirriżultaw f’żieda fl-attraenza tal-Parlament bħala impjegatur u jippermettu lid-direttorati ġenerali jirreklutaw malajr il-profili speċjalizzati meħtieġa biex jappoġġjaw ix-xogħol tagħhom; 
49.	Jilqa’ l-kompetizzjonijiet speċifiċi għan-nazzjonalità tal-Parlament bl-għan li jittejjeb il-bilanċ ġeografiku tal-membri tal-persunal tal-Parlament billi jiġi offrut grupp usa’ ta’ kandidati minn Stati Membri sottorappreżentati; jesprimi dispjaċir għan-nuqqas ta’ bilanċ ġeografiku fil-maniġment superjuri u intermedju tal-Parlament; jinsisti li hemm bżonn ta’ titjib u jitlob lis-Segretarju Ġenerali jirrapporta lura dwar il-progress miksub fil-korrezzjoni tal-iżbilanċ ġeografiku fi ħdan il-persunal tal-Parlament lill-awtorità ta’ kwittanza;
50.	Jinnota l-kisba ewlenija tad-DĠ PERS tar-reklutaġġ effiċjenti ta’ għadd bla preċedent ta’ 1 339 Assistent Parlamentari Akkreditat (APAs) mis-sessjoni kostituttiva ta’ Lulju, u l-għadd totali ta’ APAs li għandhom kuntratti effettivi sa tmiem is-sena żdied għal 2 024, u l-off-boarding ta’ madwar 800 APAs; iqis li l-APAs huma ta’ vantaġġ kbir għall-Istituzzjoni u jfaħħar lid-DĠ PERS fl-isforzi tiegħu fl-appoġġ ta’ reklutaġġ effiċjenti u effettiv mill-Membri; 
51.	Jirrikonoxxi li l-ħidma tal-APAs hija parti integrali mill-ħidma tal-Membri u għalhekk tal-Parlament; jinnota li wara l-adozzjoni tal-istatut tal-APAs fl-2009, l-istatus tagħhom matul is-snin ġie protett mir-regoli; jinnota l-isforzi li għamel il-Parlament biex joħloq qafas għall-għoti ta’ appoġġ lill-APAs; 
52.	Jinnota bi tħassib kbir ir-rapporti ta’ ksur tad-data ċċentrati fuq l-applikazzjoni ta’ reklutaġġ tal-Parlament PEOPLE, li jaffettwaw prinċipalment membri mhux permanenti tal-persunal tal-Parlament, inklużi l-APAs, u d-dewmien twil bejn il-ksur u l-informazzjoni u l-kumpens lis-suġġetti tad-data tal-ksur; jesprimi dispjaċir għall-fatt li l-ksur tad-data kien jinvolvi d-dettalji tal-karta tal-identità, iċ-ċertifikati tat-twelid, id-diplomi, l-istorja tal-impjieg, ir-rekords mediċi, id-drittijiet għall-intitolamenti, l-assigurazzjoni u d-dokumenti relatati mal-prova tax-xogħol li jmorru lura sa 10 snin; jilqa’ l-iskema ta’ rimborż li s-Segretarju Ġenerali introduċa, f’konformità mad-dmir ta’ diliġenza tal-Parlament, biex ikopri l-kostijiet tas-sostituzzjoni tal-karti tal-identità u/jew tal-passaporti tal-utenti tal-applikazzjoni PEOPLE affettwati, u sal-lum tħallsu EUR 51 874; jesprimi dispjaċir għall-fatt li l-kost tal-ivvjaġġar lejn il-pajjiż ta’ oriġini għal dawn il-proċeduri amministrattivi ma kienx kopert; iqis li l-amministrazzjoni ma pprovdietx analiżi ċara lill-awtorità ta’ kwittanza tar-raġunijiet għall-ksur, il-miżuri meħuda biex tiġi rkuprata s-sistema kkonċernata, jew il-miżuri meħuda biex jiġi pprevenut li jerġa’ jseħħ ksur simili;
53.	Jinnota li d-DĠ PERS implimenta sistema ġdida tal-IT APA-People, li ssaħħaħ il-proċess ta’ reklutaġġ billi tiċċentralizza l-ġestjoni tal-kuntratti u tippermetti l-aċċess tal-Membri, flimkien ma’ proċedura kompletament diġitalizzata għall-kontrolli tar-reklutaġġ mediku; jistieden lid-DĠ PERS, f’kooperazzjoni mad-DĠ ITEC, jiżgura li ċ-ċibersigurtà ta’ din is-sistema tkun standard, filwaqt li jipprevjeni l-iżvelar ta’ data personali; iqis li ċ-ċibersigurtà tas-sistemi tal-IT li fihom id-data personali tal-membri kollha tal-persunal hija tal-akbar importanza u jistieden lid-DĠ PERS jikkoopera mill-qrib mad-DĠ ITEC biex jikseb dan;
54.	Jinnota li, fl-2024, id-DĠ PERS appoġġja l-implimentazzjoni ta’ pjanijiet direzzjonali dwar il-ġeneru u d-diversità u żviluppa korsijiet ta’ taħriġ dwar id-diversità u l-inklużjoni għall-membri kollha tal-persunal; jilqa ’li l-Unità tal-Ugwaljanza, l-Inklużjoni u d-Diversità (EIDU) tad-DĠ PERS issimplifikat il-proċedura interna tagħha ta’ akkomodazzjoni raġonevoli fl-2024, filwaqt li rawmet l-ugwaljanza, l-inklużjoni u d-diversità, u pprovdiet ukoll pariri lill-Unità tat-Tagħlim u l-Iżvilupp dwar akkomodazzjoni raġonevoli għal korsijiet ta’ taħriġ; jilqa’ l-fatt li l-unità organizzat ukoll 20 kors ta’ taħriġ u avveniment ta’ sensibilizzazzjoni għal 2 334 parteċipant, inkluż kors ġdid dwar id-diversità u l-inklużjoni għall-membri kollha tal-persunal, u ospitat avvenimenti dwar l-ugwaljanza bejn il-ġeneri, id-diżabbiltà u l-inklużjoni tal-LGBTQI+;
55.	Jilqa’ l-adozzjoni ta’ deċiżjoni interistituzzjonali komuni rigward allowance għall-akkomodazzjoni għal persunal ta’ grad aktar baxx li jgħix fil-Lussemburgu; iqis li huwa strument meħtieġ biex jiġi appoġġjat persunal ta’ grad aktar baxx biex jiġu bbilanċjati l-kostijiet għoljin b’mod sproporzjonat tal-akkomodazzjoni, kif ukoll għodda meħtieġa biex tiżdied l-attraenza tas-sit Lussemburgiż tal-Parlament;
56.	Ifakkar fit-tnedija tal-kampanja wiesgħa tal-Parlament kontra l-fastidju “Magħqudin kontra l-Fastidju” fit-22 ta’ Ottubru 2024, li tikkontribwixxi għal ambjent tax-xogħol sikur; jilqa’ li minbarra l-kampanja ta’ informazzjoni, il-kors ta’ taħriġ “Rispett u dinjità fuq il-post tax-xogħol - Prevenzjoni tal-kunflitt u l-fastidju fuq il-post tax-xogħol” għall-Membri kien obbligatorju u tlesta mill-Membri fl-ewwel sena tal-leġiżlatura; 
57.	Jilqa’ l-possibbiltà għall-membri tal-persunal li jagħmlu telexogħol minn barra l-pajjiż għal ħamest ijiem fis-sena; jitlob monitoraġġ u evalwazzjoni proattivi tal-modi ġodda ta’ ħidma;
Id-Direttorat Ġenerali għall-Infrastruttura u l-Loġistika
58.	Ifakkar li d-Direttorat Ġenerali għall-Infrastruttura u l-Loġistika (DĠ INLO) huwa responsabbli għall-bini, ix-xogħlijiet, il-ġestjoni tal-faċilitajiet u l-loġistika tal-Parlament; jinnota li d-DĠ INLO jipprovdi wkoll l-catering u t-trasport, u jimmaniġġja u jgħammar l-uffiċċju u l-ispazji tal-laqgħat tal-Parlament; ifakkar li d-DĠ INLO mmaniġġja b’mod partikolari l-portafoll tal-bini tal-Parlament ta’ madwar 1,3 miljun m² fi Brussell, fil-Lussemburgu, fi Strażburgu, fl-Uffiċċji ta’ Kollegament u fil-faċilitajiet tal-Europa Experience fl-Istati Membri; jinnota li sal-31 ta’ Diċembru 2024, id-DĠ INLO kien magħmul minn 635 membru tal-persunal, li 311 minnhom kienu uffiċjali, 20 kienu persunal temporanju, u 326 kienu membri tal-persunal bil-kuntratt;
59.	Jinnota li fl-2024 l-approprjazzjonijiet finali tad-DĠ INLO ammontaw għal EUR 258 638 966 fl-2024, li jirrappreżentaw 10,9 % tal-baġit tal-Parlament; jenfasizza li, minn dak l-ammont, ġie impenjat total ta’ EUR 256 935 431; jilqa’ l-użu għoli tal-approprjazzjonijiet;
60.	Jilqa’ li, fl-2024, l-amministrazzjoni implimentat l-“Istrateġija tal-Bini lil hinn mill-2019” tal-Parlament, u laħqet l-objettivi ewlenin tagħha; jinnota li d-DĠ INLO, wara snin ta’ espansjoni li rriżultaw mit-tkabbir tas-setgħat istituzzjonali tal-Parlament, issa jikkonċentra fuq il-konsolidazzjoni tal-istokk tal-bini tal-Parlament u r-rinnovazzjoni tal-bini eżistenti; jilqa’ l-impenn tad-DĠ INLO li jkompli jiżviluppa r-rwol tal-Parlament fil-bliet ta’ Strażburgu, Brussell u l-Lussemburgu, irawwem proġetti ta’ interess komuni, u jgħaqqad is-siti maż-żoni tal-madwar;
61.	Jinnota bi tħassib in-nuqqas persistenti ta’ kmamar tal-laqgħat u tas-seminars fil-Parlament, li jagħmel l-ispazji għall-prenotazzjoni dejjem aktar diffiċli u jirrikjedi ppjanar minn ħafna qabel; jesprimi dispjaċir li din is-sitwazzjoni xxekkel l-organizzazzjoni effiċjenti tal-ħidma parlamentari u tillimita l-flessibbiltà għall-Membri u l-membri tal-persunal; jesprimi tħassib li r-rinnovazzjoni li jmiss tal-bini SPAAK, filwaqt li hija meħtieġa, se taggrava n-nuqqas eżistenti ta’ kmamar; jistieden lill-amministrazzjoni tal-Parlament timplimenta miżuri biex timmitiga l-impatt tar-rinnovazzjoni u tiżgura li jkun hemm biżżejjed faċilitajiet disponibbli biex jappoġġjaw il-ħtiġijiet operazzjonali tal-Parlament;
62.	Jieħu nota tal-proġetti ta’ bini fl-2024, u b’mod partikolari, it-tlestija tal-Fergħa tal-Punent tal-bini ADENAUER II fil-Lussemburgu, li jlaqqgħu flimkien il-membri kollha tal-persunal u s-servizzi tal-Parlament taħt l-istess saqaf; jinnota li l-paviljun il-ġdid għas-sigurtà u l-akkoljenza tal-viżitaturi fil-bini WEISS fi Strażburgu tlesta fil-ħin għall-bidu tal-leġiżlatura l-ġdida f’Lulju 2024; jinnota l-akkwist tal-bini TRÈVES II fi Brussell, li jkompli jikkonsolida l-istokk tal-bini tal-Parlament fil-kwartier Ewropew tal-belt;
63.	Ifakkar li matul il-laqgħa tiegħu tat-12 ta’ Ġunju 2023, il-Bureau ddiskuta l-passi għar-rinnovazzjoni tal-binja SPAAK; jinnota li l-Bureau esprima preferenza għal rinnovazzjoni ambjentali komprensiva u approva l-proġett fil-11 ta’ Diċembru 2023; japprezza li l-proġett ta’ tiġdid SPAAK se jintuża bħala referenza għal tekniki tal-bini sostenibbli għal operazzjonijiet oħra tal-bini; jinnota li d-DĠ INLO għamel progress fil-proġetti preliminari b’rabta mar-rinnovazzjoni tal-bini SPAAK billi nieda studji b’rabta mas-sala teknika ċentrali l-ġdida tad-Direttorat Ġenerali għal-Loġistika u l-Interpretazzjoni għall-Konferenzi (DĠ LINC), ir-riorganizzazzjoni tal-Punt ta’ Servizz Stampat, iċ-ċaqliq tal-Kabinetti u ż-żona tal-media u tal-istampa;
64.	Jinnota li d-DĠ INLO jiżviluppa kunċett għall-ottimizzazzjoni tal-ispazju għall-uffiċċji bl-għan li l-uffiċċji attwali jintużaw b’mod li juża l-potenzjal sħiħ tal-membri tal-persunal tal-Parlament u jżommhom soċjalment involuti fil-Parlament; jinnota li għal dan il-kunċett il-binjiet MARTENS, TRÈVES II u ARENDT fi Brussell jintużaw bħala ispirazzjoni, b’enfasi fuq “post tax-xogħol ibbażat fuq l-attività” inklużi oqsma soċjali għal laqgħat, laqgħat informali u skambji; jinnota li ġie studjat ukoll kunċett ġenerali għall-bini KOHL, filwaqt li tqiesu l-limitazzjonijiet strutturali u r-restrizzjonijiet baġitarji tiegħu; jistieden lid-DĠ INLO jagħmel il-perspettivi tal-utenti ċentrali għall-iżvilupp ta’ dan il-kunċett u jagħti prijorità lill-implimentazzjoni tiegħu fil-bini fejn l-ottimizzazzjoni hija l-aktar meħtieġa;
Id-Direttorat Ġenerali għall-Finanzi
65.	Ifakkar li d-DĠ FINS huwa l-korp amministrattiv responsabbli għall-affarijiet baġitarji u finanzjarji tal-Parlament; jinnota li sal-31 ta’ Diċembru 2023, kien hemm 262 membru tal-persunal, li minnhom 134 kienu uffiċjali, 51 kienu membri tal-persunal temporanju, 77 kienu membri tal-persunal bil-kuntratt, u ma kien hemm l-ebda membru tal-persunal ta’ aġenzija;
66.	Jinnota li fl-2024 l-approprjazzjonijiet finali tad-DĠ FINS ammontaw għal EUR 442 954 175 fl-2024, u dan jirrappreżenta 18,6 % tal-baġit tal-Parlament; jenfasizza li, minn dak l-ammont, ġie impenjat total ta’ EUR 441 848 935 (99,75 %); jilqa’ l-użu għoli tal-approprjazzjonijiet;
67.	Jistieden lid-DĠ FINS jinvolvi ruħu b’mod attiv mar-rakkomandazzjonijiet tal-Aħjar Prattiki għall-Parlamenti fl-Ibbaġitjar (2022–23) tal-OECD u jsaħħaħ l-implimentazzjoni ta’ bbaġitjar ibbażat fuq il-prestazzjoni; ifakkar li ħafna Stati Membri diġà adottaw ibbaġitjar ibbażat fuq il-prestazzjoni u rrapportaw iffrankar sinifikanti;
68.	Jinnota li l-2024 kienet sena speċjali għad-DĠ FINS fis-sens li kienet is-sena tal-elezzjonijiet Ewropej, li saru f’Ġunju 2024; jinnota li l-attivitajiet ta’ appoġġ għall-Membri żdiedu b’mod sinifikanti fl-2024, u mmaniġġjaw id-drittijiet u l-obbligi kemm tal-Membri uxxenti kif ukoll tal-Membri eletti ġodda;
69.	Jirrakkomanda li d-DĠ FINS jistabbilixxi approċċ ibbażat fuq ir-riskju għall-kontroll u għall-awditjar tan-nefqa tal-Membri; jirrikonoxxi li huwa essenzjali li jkun hemm livell bażi ta’ kontroll (ibbażat fuq kampjun) biex tiġi żgurata l-konformità mar-regoli; jilqa’ li f’każ ta’ riskju ogħla ta’ nfiq irregolari minn Membru, l-amministrazzjoni tista’ teżerċita d-dritt tagħha li tivverifika l-fondi kkonċernati; 
70.	Jirrikonoxxi l-problema li jiġu attirati membri tal-persunal lejn id-DĠ FINS, ikkawżata minn nuqqas ta’ kandidati fuq il-listi tal-EPSO fl-oqsma tal-finanzi u tal-IT, u diffikultajiet biex jiġu attirati membri tal-persunal lejn il-Lussemburgu, fejn huma bbażati 45 % tal-pożizzjonijiet tad-DĠ FINS; jinnota d-diffikultà biex jiġu attirati membri tal-persunal lejn il-Lussemburgu minħabba li r-remunerazzjoni fis-suq tax-xogħol lokali hija ugwali jew aħjar milli fil-Parlament, u l-għoli tal-ħajja huwa għoli, b’mod partikolari fir-rigward tal-akkomodazzjoni; 
71.	Jieħu nota tal-inizjattiva “Trasformazzjoni Diġitali u Kapitali tad-DĠ FINS tal-2024”, li l-ewwel żewġ programmi tagħha (“Trasformazzjoni diġitali għal servizzi finanzjarji mtejba għall-Membri” u “Trasformazzjoni diġitali għal servizzi mtejba għall-amministrazzjoni tal-Parlament”) ifittxu li jkomplu t-trasformazzjoni diġitali tas-servizzi offruti mid-DĠ FINS, kemm jekk ikunu Membri kif ukoll jekk ikunu atturi finanzjarji tal-istituzzjoni; jinnota li t-tielet programm strateġiku (“Trasformazzjoni Kapitali għal post tax-xogħol aktar produttiv u koeżiv”) għandu l-għan li joħloq ambjent tax-xogħol aktar produttiv u koeżiv;
72. 	Jilqa’ l-ħidma li saret mid-DĠ FINS wara l-Elezzjonijiet Ewropej tal-2024, bit-tluq tal-Membri uxxenti, u l-akkoljenza ta’ Membri ġodda u l-proċedimenti amministrattivi relatati; ifakkar fir-raħal ta’ merħba ta’ suċċess u fl-informazzjoni minn diversi servizzi miġbura flimkien biex il-Membri jkunu jistgħu jagħmlu użu minn għażla unika biex jiġu infurmati u jagħmlu d-dikjarazzjonijiet meħtieġa fil-bidu tal-mandat tagħhom; ifaħħar lid-DĠ FINS talli ħejja 705 fajl individwali, inklużi simulazzjonijiet tal-istatus tad-drittijiet soċjali u finanzjarji tagħhom, u talli ħejja l-erba’ avviżi mill-Kwesturi biex jinforma lill-Membri dwar id-drittijiet u l-obbligi tagħhom fi tmiem il-leġiżlatura;
73.	Jinnota d-dikjarazzjoni ta’ assigurazzjoni ffirmata mid-Direttur Ġenerali tad-DĠ FINS; jinnota r-rimarka li saret fid-dikjarazzjoni ta’ assigurazzjoni dwar ir-riskju residwu ta’ żbalji jew irregolaritajiet fir-rimborż ta’ ċerti spejjeż tal-ivvjaġġar għall-Membri, prinċipalment fir-rigward tat-talbiet għal rimborż għall-ivvjaġġar bil-karozza, u l-ħlas tal-allowance għad-distanza u d-durata, peress li l-ispejjeż reali mġarrba ma jistgħux jiġu vverifikati peress li ma hemm l-ebda rekwiżit li tiġi ppreżentata prova ta’ dawn il-kostijiet mitluba għar-rimborż; jinnota li l-impatt finanzjarju ta’ dan ir-riskju residwu jista’ jaqbeż id-EUR 9 miljun fis-sena; jinnota l-azzjonijiet ta’ mitigazzjoni ssuġġeriti mid-DĠ FINS u jitlob l-implimentazzjoni rapida tagħhom;
74.	Jilqa’ l-ħidma intensifikata fuq l-“Akkademja tal-Finanzi tal-PE mid-DĠ FINS” li kienet tikkonċerna l-forniment ta’ tnax-il tutorials bil-vidjo online, minbarra l-offerta eżistenti ta’ korsijiet ta’ taħriġ wiċċ imb wiċċ u ibridi; jissottolinja l-importanza tat-taħriġ dwar kwistjonijiet finanzjarji għall-membri tal-persunal fil-Parlament kollu, u jilqa’ s-sessjonijiet ta’ taħriġ dwar l-akkwist għall-membri tal-persunal tal-gruppi politiċi, u jistieden lid-DĠ FINS jipprovdi appoġġ imsaħħaħ lill-gruppi politiċi fil-proċessi tal-akkwist pubbliku, b’mod partikolari fid-dawl tas-sejbiet tal-Qorti; jissuġġerixxi lid-DĠ FINS jipprovdi allinjament tal-prattiki applikati minn gruppi politiċi differenti fil-qasam tal-akkwist pubbliku;
75.	Jinnota li ma hemm l-ebda obbligu fuq il-Membri li jiddokumentaw l-użu tagħhom tal-fondi skont l-Allowance għall-Ispejjeż Ġenerali (GEA); jenfasizza li jistgħu jagħmlu dan b’mod volontarju fid-dettall jew skont it-tip ta’ kost, waħedhom jew bl-appoġġ ta’ awditur estern, u li jistgħu jagħżlu li din l-informazzjoni tiġi ppubblikata kompletament jew parzjalment fuq il-paġna online tagħhom fuq is-sit web tal-Parlament f’konformità mal-Artikolu 11 (2) tar-Regoli ta’ Proċedura tal-Parlament; iqis it-trasparenza massima bħala prattika tajba; jilqa’ li lista simplifikata ta’ tipi ta’ kostijiet hija integrata fil-Miżuri ta’ Implimentazzjoni tal-Istatut tal-Membri (IMSM) u li ġiet adottata wkoll emenda li tiċċara l-possibbiltà li l-Membri jużaw l-GEA fil-każ ta’ eżawriment ta’ allowances oħra; jinnota li l-Membri kollha ġew infurmati dwar l-ispeċifiċitajiet ta’ din l-allowance;
[bookmark: _Hlk216614464]76.	Jinnota li l-GEA kienet ta’ EUR 4 950 fix-xahar fl-2024 u tammonta għal madwar EUR 40 miljun fis-sena minfuqa mingħajr ebda rekwiżit għall-ġestjoni finanzjarja; jesprimi dispjaċir li, fil-laqgħa tiegħu tas-17 ta’ Ottubru 2022, il-Bureau adotta din id-deċiżjoni mingħajr ma stabbilixxa l-ebda qafas ta’ sorveljanza;
77. 	Ifakkar li l-Ombudsman Ewropew, fir-rakkomandazzjoni tagħha tad-29 ta’ April 2019 fil-każ 1651/2018/THH, sabet li r-rifjut tal-Parlament li jagħti aċċess pubbliku għal dokumenti relatati mar-reviżjoni tal-lista ta’ spejjeż koperti mill-GEA kien jikkostitwixxi amministrazzjoni ħażina, filwaqt li rrakkomandat li jingħata aċċess għall-proposta tal-Grupp ta’ Ħidma ad hoc tal-Bureau tal-Parlament; jesprimi dispjaċir li l-Parlament irrifjuta din ir-rakkomandazzjoni u jħeġġeġ li din tiġi kkunsidrata mill-ġdid;
78. 	Jitlob riforma tal-GEA, fejn il-Membri jżommu l-irċevuti kollha relatati mal-GEA, jippubblikaw kull sena ħarsa ġenerali privata tan-nefqa lid-DĠ FINS, u li l-Parlament jistabbilixxi kontroll kampjun annwali ta’ 5 % tan-nefqa tal-GEA mill-Membri;
Id-Direttorat Ġenerali għat-Teknoloġiji tal-Informazzjoni u ċ-Ċibersigurtà
79.	Ifakkar li d-DĠ ITEC jipprovdi lill-Parlament servizzi u tagħmir tat-teknoloġija tal-informazzjoni u tal-komunikazzjoni (ICT), servizzi ta’ vidjokonferenzi u multimedia kif ukoll servizzi ta’ pubblikazzjoni u stampar; jinnota li sal-31 ta’ Diċembru 2024, kien hemm 579 membru tal-persunal fid-DĠ ITEC, li minnhom 369 kienu uffiċjali, 70 kienu membri tal-persunal temporanju u 140 kienu membri tal-persunal bil-kuntratt;
80.	Jinnota li fl-2024 l-approprjazzjonijiet finali tad-DĠ ITEC ammontaw għal EUR 179 396 522 fl-2024, li jirrappreżentaw 7,5 % tal-baġit tal-Parlament; jenfasizza li, minn dak l-ammont, ġie impenjat total ta’ EUR 179 349 479; jilqa’ l-użu għoli tal-approprjazzjonijiet;
81.	Jieħu nota tal-isforzi kontinwi tad-DĠ ITEC biex jipprovdi ċ-ċibersigurtà minħabba x-xenarju dejjem jikber ta’ theddid u riskju li jaffettwa lill-Parlament; jinnota d-dħul fis-seħħ tar-Regolament (UE, Euratom) 2023/2841 tal-Parlament Ewropew u tal-Kunsill[footnoteRef:9] li fformalizza l-missjoni tas-CERT-UE bħala s-Servizz taċ-Ċibersigurtà għall-entitajiet tal-Unjoni; jinnota li r-Regolament (UE, Euratom) 2023/2841 jistabbilixxi wkoll Bord Interistituzzjonali taċ-Ċibersigurtà (IICB), responsabbli għall-monitoraġġ u l-appoġġ tal-implimentazzjoni ta’ dak ir-Regolament fl-entitajiet kollha tal-Unjoni; jinnota li l-Parlament ilu l-President ta’ dan il-bord mill-2024; [9:  	Ir-Regolament (UE, Euratom) 2023/2841 tal-Parlament Ewropew u tal-Kunsill tat-13 ta’ Diċembru 2023 li jistabbilixxi miżuri għal livell għoli komuni ta’ ċibersigurtà fl-istituzzjonijiet, fil-korpi, fl-uffiċċji u fl-aġenziji tal-Unjoni (ĠU L, 2023/2841, 18.12.2023, ELI: http://data.europa.eu/eli/reg/2023/2841/oj).] 

82.	Jieħu nota li wara d-deċiżjoni tal-Bureau ta’ Frar 2021 dwar il-ħtieġa li ċ-ċentru tad-data tal-Parlament jiġi ospitat fl-ogħla standard industrijali disponibbli (il-Livell IV), id-DĠ ITEC ta l-kuntratt fl-2022, li ppermetta l-istabbiliment u t-tnedija taċ-ċentru tad-data fl-2023; jenfasizza li dan l-investiment sinifikanti jiżgura infrastruttura valida għall-futur għas-snin li ġejjin, u huwa kruċjali għaż-żamma ta’ ambjent tax-xogħol ibridu robust għall-Parlament;
83.	Jissottolinja li ċ-ċibersigurtà trid titqies bħala prijorità integrali u kontinwa fl-istadji kollha tal-operazzjonijiet minflok sempliċement bħala mira; jenfasizza li ċ-ċibersigurtà tirrikjedi strateġija komprensiva li tinkludi l-aspetti kollha tal-governanza diġitali fil-Parlament; jitlob rieżami tal-istrutturi ta’ governanza tal-IT tal-Parlament, li jippromwovi approċċ aktar robust u adattabbli għaċ-ċibersigurtà li jqis iċ-ċiklu sħiħ tal-ħajja tas-sistemi tal-informazzjoni, fid-dawl tal-għadd dejjem akbar ta’ applikazzjonijiet, bħalissa aktar minn 20, li huma direttament aċċessibbli permezz tal-internet; jenfasizza li din is-sitwazzjoni tirrikjedi sorveljanza msaħħa biex timminimizza l-vulnerabbiltajiet u tipproteġi d-data istituzzjonali minn theddid estern;
84.	Jitlob investimenti kontinwi fl-infrastruttura taċ-ċibersigurtà, kif ukoll edukazzjoni u riżorsi kontinwi għall-membri tal-persunal, biex tissaħħaħ kultura ta’ sensibilizzazzjoni dwar is-sigurtà li ssaħħaħ ir-reżiljenza tal-Parlament kontra theddid diġitali potenzjali;
85.	Jinnota l-enfasi fuq il-ħolqien ta’ sensibilizzazzjoni fost il-Membri u l-persunal kollha dwar iċ-ċibersigurtà; jilqa’ l-offerta ta’ taħriġ ipprovduta mid-DĠ ITEC u d-DĠ PERS; jinnota l-għadd kbir ta’ parteċipanti fil-korsijiet ta’ taħriġ dwar iċ-ċibersigurtà, li laħqu 33 parteċipant għal korsijiet ta’ taħriġ u mill-anqas 1 800 parteċipant f’attivitajiet ta’ sensibilizzazzjoni;
86.	Jinnota li s-sistema attwali ta’ Ġestjoni tar-Riżorsi Umani (Portal tal-HRM) għadha mhijiex integrata biżżejjed ma’ sistemi oħra tal-Parlament; jieħu nota li proċeduri sempliċi bħal talbiet għal liv xorta jirrikjedu li l-APAs iniżżlu, jistampaw, jiskennjaw u jibagħtu d-dokumenti manwalment, filwaqt li l-bilanċi tal-liv iridu jiġu vverifikati fuq pjattaforma separata; jisħaq li dawn il-proċessi frammentati joħolqu piż amministrattiv bla bżonn u ineffiċjenzi fil-fluss tax-xogħol; jistieden lill-amministrazzjoni timmodernizza u tissimplifika dawn il-proċeduri u tiżgura interoperabbiltà sħiħa bejn l-għodod tal-HRM u sistemi oħra tal-Parlament;
87.	Jenfasizza li l-appoġġ għall-Membri ġie estiż biex jinkludi l-ħinijiet mhux tax-xogħol u l-jiem tal-għeluq tal-uffiċċji; jinnota li biex tiġi ssodisfata l-evoluzzjoni tal-ħtiġijiet u tal-prattiki ta’ ħidma tal-Membri, abbażi ta’ stħarriġ tal-utenti u ta’ talbiet diretti tal-Korpi ta’ Tmexxija, ġie varat sett ġdid ta’ servizzi ddedikati għall-appoġġ tal-IT għall-apparati privati tal-MacOS u tal-iOS tal-Membri; jenfasizza li qed tiġi promossa l-assistenza teknika għall-media soċjali, flimkien ma’ firxa sħiħa ta’ servizzi relatati mal-aspetti tekniċi tal-ħolqien awdjoviżiv;
88.	Jilqa’ l-istabbiliment ta’ qafas ta’ governanza ġdid għall-IA, b’Bord ta’ Governanza tal-IA li jissorvelja l-istrateġija u l-pjan direzzjonali tal-Parlament dwar l-IA u jiżgura l-konformità regolatorja u s-sorveljanza etika, Grupp ta’ Tmexxija Inter-DĠ dwar l-IA responsabbli għall-abbozzar ta’ strateġiji tal-IA, jiżviluppa kapaċitajiet ewlenin u jiżgura s-sikurezza u s-sostenibbiltà fit-tul, u Ċentru ta’ Kompetenza tal-IA fi ħdan id-DĠ ITEC, li jiggwida, jippromwovi u jimmonitorja l-inizjattivi tal-IA fil-Parlament kollu; jinnota li dan il-qafas ta’ governanza se jiżgura t-trasparenza u l-konformità mar-Regolament (UE) 2024/1689 tal-Parlament Ewropew u tal-Kunsill[footnoteRef:10], li daħal fis-seħħ fl-1 ta’ Awwissu 2024 bid-dispożizzjonijiet tiegħu jsiru applikabbli mill-2025 ’il quddiem; jinnota li l-membri tal-persunal tal-Parlament jistgħu jagħmlu użu minn għodod ġenerattivi tal-IA disponibbli għall-pubbliku ta’ partijiet terzi jekk jirrispettaw il-linji gwida dwar l-użu ta’ għodod tal-IA disponibbli għall-pubbliku għall-membri tal-persunal tal-Parlament, approvati mis-Segretarju Ġenerali fis-16 ta’ April 2024, bil-fehim strett li jappoġġjaw id-dmirijiet professjonali biss; [10:  	Ir-Regolament (UE) 2024/1689 tal-Parlament Ewropew u tal-Kunsill tat-13 ta’ Ġunju 2024 li jistabbilixxi regoli armonizzati dwar l-intelliġenza artifiċjali u li jemenda r-Regolamenti (KE) Nru 300/2008, (UE) Nru 167/2013, (UE) Nru 168/2013, (UE) 2018/858, (UE) 2018/1139 u (UE) 2019/2144 u d-Direttivi 2014/90/UE, (UE) 2016/797 u (UE) 2020/1828 (l-Att dwar l-Intelliġenza Artifiċjali) (ĠU L, 2024/1689, 12.7.2024, ELI: http://data.europa.eu/eli/reg/2024/1689/oj).] 

Kwistjonijiet orizzontali b’implikazzjonijiet fuq il-baġit tal-Parlament għas-sena finanzjarja 2024 
[bookmark: _Hlk216615789]Trasparenza u etika
89.	Jinnota li, fl-2024, waslu sitt rapporti ta’ każijiet ta’ informaturi skont ir-Regoli Interni li Jimplimentaw l-Artikolu 22c tar-Regolamenti tal-Persunal, ħamsa permezz ta’ kanali uffiċjali u wieħed minn istituzzjoni oħra tal-Unjoni; jinnota li każ wieħed ġie riferut lill-UPPE, tnejn wasslu għal inkjesti amministrattivi, u wieħed intbagħat lill-Kumitat Konsultattiv dwar il-Kodiċi ta’ Kondotta tal-Membri, bir-rapport estern jiskatta wkoll inkjesta;
90. 	Jilqa’ l-fatt li t-taħriġ dwar l-etika baqa’ prijorità iżda jesprimi dispjaċir li 13-il sessjoni biss ta’ “Ejjew nitkellmu dwar l-Etika” ħarrġu 178 membru tal-persunal, korsijiet imfassla apposta laħqu 109 parteċipant, u l-induzzjoni obbligatorja għall-APAs kisbet rata ta’ tlestija ta’ 72 %; jilqa’ li l-kors il-ġdid għall-maniġers dwar it-tmexxija etika u l-prevenzjoni tal-fastidju ħarreġ 320 maniġer fi 33 sessjoni;
91. 	Jinsisti li jissaħħu l-miżuri ta’ trasparenza, obbligu ta’ rendikont u governanza etika; iqis li l-Parlament għandu jsaħħaħ il-kultura ta’ integrità tiegħu, jinkorpora standards etiċi fl-operazzjonijiet ta’ kuljum u jsaħħaħ il-leġittimità tiegħu fis-sorveljanza;
Id-diġitalizzazzjoni, iċ-ċibersigurtà u l-IA
92. 	Jistieden lill-Parlament ikompli jsaħħaħ l-isforzi tiegħu u jindirizza sfidi kritiċi konkreti bħaċ-ċibersigurtà u l-IA;
93. 	Ifakkar li l-qafas ta’ Governanza tal-IA ġie stabbilit mill-Bureau f’Marzu 2024; jissottolinja l-ħtieġa urġenti li jiġu adottati strateġija komprensiva dwar l-IA u pjan direzzjonali, inkluża proposta għal pjan ta’ azzjoni;
94. 	Jinnota li l-ħidma qed tagħmel progress fuq il-pjattaforma interna tal-Parlament iddedikata għall-IA ġenerattiva; itenni li din il-pjattaforma hija element ewlieni għall-implimentazzjoni konformi u sigura tal-proġetti tal-IA;
95.	Jistieden lill-amministrazzjoni tal-Parlament tiżgura li l-proġetti tal-IA jitwettqu f’konformità sħiħa mar-rekwiżiti ta’ governanza, filwaqt li tipprovdi aċċess b’mod li jissalvagwardja kemm id-data sensittiva kif ukoll jippermetti l-użu ta’ informazzjoni disponibbli għall-pubbliku;
Skema ta’ Pensjoni Volontarja (VPS)
96. 	Jinnota bi tħassib l-kostijiet eċċessivament għoljin tal-Iskema ta’ Pensjoni Volontarja, li jimponu piż sostanzjali u mhux sostenibbli fuq il-baġit tal-Unjoni permezz ta’ defiċit persistenti ta’ EUR 105 miljun fi tmiem l-2024 u assi limitati ta’ EUR 23,17 miljun previsti li jiġu eżawriti sa tmiem l-2026; jinnota li l-obbligi li qed jeskalaw jirriżultaw minn impenji ta’ pagament għal aktar minn 900 membru sa mill-anqas l-2074;
97.	Jinnota li, fil-laqgħa tiegħu tat-12 ta’ Ġunju 2023, il-Bureau ddeċieda dwar taħlita ta’ miżuri biex jibdel il-kundizzjonijiet tal-iskema tal-pensjoni volontarja ħalli tiġi indirizzata s-sitwazzjoni; jenfasizza li dawn il-miżuri kienu jinkludu t-tnaqqis tal-pensjoni nominali b’50 % mhux biss għall-benefiċjarji futuri li għandhom drittijiet għall-pensjoni fil-proċess li jiġu akkwistati iżda wkoll għall-benefiċjarji attwali li diġà għandhom drittijiet għall-pensjoni akkwistati, li l-indiċjar annwali tal-ammonti tal-pensjoni jiġi ffriżat, u li l-età tal-irtirar tiżdied minn 65 għal 67 għall-benefiċjarji li għadhom ma laħqux l-età tal-pensjoni; jenfasizza li l-effetti ġew stmati mill-attwarji biex inaqqsu l-obbligu tal-pensjoni fil-każ tal-pensjoni volontarja mill-1 ta’ Lulju 2023 b’suppożizzjoni attwarjali fl-1 ta’ Lulju 2023;
98.	Jinnota li l-Bureau introduċa wkoll “klawżola ta’ salvagwardja” li tippermetti lill-benefiċjarji jippreżentaw talba lill-Kwesturi għal żieda fl-ammont tal-pensjoni f’każijiet fejn it-tnaqqis ikun sostanzjali; jinnota li l-Bureau introduċa wkoll il-possibbiltà ta’ rtirar volontarju u definittiv mill-iskema ta’ pensjoni volontarja fil-forma ta’ somma f’daqqa finali ta’ darba;
99.	Jinnota li d-deċiżjoni tal-Bureau tat-12 ta’ Ġunju 2023[footnoteRef:11] ġiet ikkontestata minn 405 benefiċjarji tal-iskema tal-pensjoni volontarja u li ppreżentaw ilment quddiem il-Qorti tal-Ġustizzja tal-Unjoni Ewropea (QĠUE); ifakkar fir-rimarki li saru mis-Segretarju Ġenerali fis-seduta ta’ smigħ tat-8 ta’ Diċembru b’antiċipazzjoni tas-sentenza tal-QĠUE u l-modi ta’ azzjoni potenzjali; jinnota li l-Qorti Ġenerali tal-Unjoni Ewropea ddeċidiet fis-17 ta’ Diċembru 2025 li tiċħad l-azzjonijiet tal-ex Membri; jitlob lill-amministrazzjoni u lill-Bureau jindirizzaw il-kwistjoni għal darb’oħra biss wara li titwettaq il-valutazzjoni legali tal-QĠUE sabiex jitqies il-futur tal-iskema ta’ pensjoni volontarja u r-rwol tal-Parlament fiha; [11:  Id-Deċiżjoni tal-Bureau tal-Parlament Ewropew tat-12 ta’ Ġunju 2023 li temenda l-Miżuri ta’ Implimentazzjoni tal-Istatut għall-Membri tal-Parlament Ewropew (ĠU C 227, 29.6.2023, p. 5).] 

Rapport annwali dwar il-kuntratti mogħtija
100.	Ifakkar li r-Regolament Finanzjarju jispeċifika l-informazzjoni li trid tiġi fornuta lill-awtorità baġitarja kif ukoll lill-pubbliku dwar l-għoti ta’ kuntratti mill-Parlament; jinnota li r-Regolament Finanzjarju jirrikjedi l-pubblikazzjoni tal-kuntratti mogħtija ta’ valur ogħla minn EUR 15 000, valur li jikkorrispondi għal-limitu minimu li jekk jinqabeż jiskatta l-obbligu tal-proċedura kompetittiva ta’ offerti; jinnota li, minn total ta’ 192 kuntratt mogħtija fl-2024, 95 kienu bbażati fuq proċedura miftuħa, b’valur ta’ EUR 814,2 miljun, u wieħed fuq proċedura ristretta, b’valur ta’ EUR 208 000; jinnota li kien hemm 81 kuntratt mogħtija bi proċeduri nnegozjati, b’valur ta’ EUR 173 miljun;
101.	Jinnota li l-għadd u l-valur totali ta’ kuntratti mogħtija naqas fl-2024 (192) meta mqabbel mal-2023 (242); jinnota li, b’riżultat ta’ dan, l-għadd ta’ proċeduri miftuħa u nnegozjati u l-valuri tagħhom huma aktar baxxi minn dawk fl-2023;
[bookmark: _Hlk216793763]Gruppi politiċi (linja baġitarja 400)
[bookmark: _Hlk216795480][bookmark: _Hlk216796571]102.	Jinnota li l-2024 kienet sena diffiċli għall-preżentazzjoni tan-nefqa kontabbilizzata taħt il-partita tal-baġit 400 għal żewġ raġunijiet, l-ewwel waħda kienet li kienet sena elettorali Ewropea, bin-nefqa maqsuma bejn l-ewwel nofs tal-2024 (id-disa’ leġiżlatura) u t-tieni nofs tal-2024 (l-għaxar leġiżlatura), u l-fatt li l-kontijiet finali li ġew awditjati għall-ewwel nofs tal-2024 ta’ wieħed mill-gruppi politiċi (il-Grupp ID) kien fihom irregolaritajiet serji; jinnota li l-ewwel Viċi President, fis-seduta ta’ smigħ tat-8 ta’ Diċembru, indika wkoll li kien hemm informazzjoni addizzjonali mitluba rigward il-kontijiet għat-tieni nofs tal-2024, li kienet għadha mistennija mill-Bureau qabel ma ħa deċiżjoni dwar l-għoti tal-informazzjoni lill-awtorità ta’ kwittanza; jesprimi dispjaċir kbir li, fin-nuqqas tad-dokumentazzjoni ta’ sostenn meħtieġa, il-Bureau ma jistax japprova l-informazzjoni konsolidata dwar il-partita tal-baġit 400; iħeġġeġ lill-Bureau jinforma lill-awtorità ta’ kwittanza dwar l-informazzjoni finanzjarja rilevanti għall-partita tal-baġit 400 hekk kif din tkun disponibbli;
103.	Jinnota rapporti li jakkużaw lill-Grupp Patrijotti għall-Ewropa (PfE) li uża ħażin mill-anqas EUR 171 644 f’fondi matul it-tieni nofs tal-2024; jinnota li l-amministrazzjoni tal-Parlament talbet kjarifika mill-Grupp PfE; jesprimi dispjaċir li d-dokumenti li jiċċaraw dan l-infiq għadhom ma ġewx ipprovduti;
104.	Iħeġġeġ lill-Parlament jesplora arranġamenti alternattivi għar-responsabbiltà finanzjarja esklużiva fdata lill-gruppi politiċi; jitlob mekkaniżmi ta’ sorveljanza msaħħa fi ħdan id-DĠ FINS biex jiġu żgurati ġestjoni finanzjarja tajba, kontrolli effettivi u obbligu ta’ rendikont sħiħ għall-fondi pubbliċi;
Partiti politiċi Ewropej u fondazzjonijiet politiċi Ewropej
105.	Jenfasizza li l-preżervazzjoni tal-integrità demokratika u l-istabbiliment ta’ ambjent ġust għall-partiti politiċi Ewropej u għall-fondazzjonijiet politiċi Ewropej huma kruċjali għall-funzjonament effettiv u għall-kredibbiltà tal-Unjoni; jirrimarka li l-Awtorità għall-Partiti Politiċi Ewropej u l-Fondazzjonijiet Politiċi Ewropej (“l-Awtorità”), korp indipendenti tal-Unjoni, kienet involuta b’mod attiv f’dan l-isforz mill-istabbiliment tagħha fl-1 ta’ Settembru 2016 u mill-1 ta’ Jannar 2017 meta kisbet l-istatus operazzjonali sħiħ tagħha; jirrimarka li l-Awtorità hija inkarigata mil-leġiżlatur tal-Unjoni li tirreġistra, timmonitorja l-konformità, u meta jkun meħtieġ, timponi sanzjonijiet fuq il-partiti politiċi Ewropej u l-fondazzjonijiet politiċi Ewropej;
106.	Jinnota b’sodisfazzjon li l-Awtorità laħqet b’mod proattiv u qajmet kuxjenza fost network ta’ korpi u istituzzjonijiet rilevanti għad-difiża komuni tad-demokrazija Ewropea; jenfasizza li, b’mod partikolari, l-Awtorità ħadmet mal-Parlament, li huwa responsabbli għas-segretarjat tal-Kumitat ta’ Persuni Eminenti Indipendenti, biex timmassimizza l-effiċjenza proċedurali; jinnota li l-kooperazzjoni dwar l-aspetti operazzjonali ġiet imsaħħa wkoll ma’ diversi partijiet ikkonċernati oħra tal-Unjoni, inklużi s-Servizz Ewropew għall-Azzjoni Esterna u l-Bord Ewropew għall-Protezzjoni tad-Data; jinnota li l-Awtorità saħħet il-kooperazzjoni tagħha mal-Europol billi ffirmat Memorandum ta’ Qbil dwar l-iskambju strateġiku ta’ informazzjoni dwar l-interferenza illegali permessa miċ-ċibersigurtà fid-demokrazija tal-Unjoni;
107.	Jinnota li, fl-2024, l-Awtorità ħarġet diversi rakkomandazzjonijiet preventivi ta’ konformità lill-partiti u l-fondazzjonijiet politiċi Ewropej biex tindirizza r-riskji ta’ konformità qabel ma jimmaterjalizzaw, speċjalment biex ittejjeb il-proċessi interni tagħhom fil-qasam tad-donazzjonijiet, il-kontribuzzjonijiet u l-attivitajiet li jippjanaw li jorganizzaw; jilqa’ li l-Awtorità pprovdiet ukoll gwida fuq talba fi 11-il każ;
108.	Jinnota li l-Awtorità, fi tmien każijiet, tat lill-partiti politiċi Ewropej u lill-fondazzjonijiet politiċi Ewropej l-opportunità għal miżuri korrettivi relatati mal-kontrolli tal-konformità finanzjarja li jikkonċernaw donazzjonijiet ipprojbiti, u każijiet ta’ finanzjament ta’ entitajiet oħra fil-kuntest ta’ attivitajiet konġunti; jilqa’ l-fatt li l-Awtorità baqgħet timmonitorja jekk il-miżuri korrettivi b’effett fit-tul humiex qed jiżguraw konformità sostnuta fl-oqsma kkonċernati; jinnota li l-Awtorità adottat deċiżjoni waħda ta’ sanzjoni matul l-2024;
109.	Jilqa’ l-fatt li l-Awtorità baqgħet ukoll tippubblika gwida estensiva fuq is-sit web tagħha li tirreferi għall-aktar oqsma ta’ riskju identifikati b’mod komuni u strutturi potenzjalment problematiċi fil-governanza tal-partiti politiċi Ewropej u tal-fondazzjonijiet politiċi Ewropej; jilqa’ li huwa bagħat ukoll is-sejbiet u l-gwida tiegħu ta’ interess ġenerali lill-partiti politiċi Ewropej u lill-fondazzjonijiet politiċi Ewropej kollha;
110.	Jilqa’ l-pubblikazzjoni tar-Regolament (UE, Euratom) 2025/2445 tal-Parlament Ewropew u tal-Kunsill[footnoteRef:12], li jintroduċi rekwiżiti ġodda għall-partiti politiċi Ewropej u l-fondazzjonijiet politiċi Ewropej bl-għan li jissaħħu l-integrità demokratika u r-reżiljenza; jissottolinja b’mod partikolari li l-partiti politiċi Ewropej issa jridu jiżguraw ukoll il-konformità tal-partiti membri tagħhom, u tal-fondazzjonijiet politiċi Ewropej tal-organizzazzjonijiet membri tagħhom, mal-valuri li fuqhom hija msejsa l-Unjoni kif minqux fl-Artikolu 2 tat-Trattat dwar l-Unjoni Ewropea (TUE); jinnota wkoll li s-salvagwardji kontra l-indħil barrani ġew imsaħħa, u li s-sistema ta’ sanzjonijiet riveduta tirrikjedi li jiġu imposti sanzjonijiet għal ksur kwantifikabbli – bħal ksur tar-regoli ta’ donazzjoni jew il-projbizzjoni fuq l-għoti ta’ finanzjament lill-partiti nazzjonali – mingħajr ma tiġi offruta opportunità għal miżuri korrettivi; jinnota b’mod pożittiv f’dan il-kuntest il-gwida preventiva komprensiva offruta mill-Awtorità bil-Pjan ta’ Azzjoni għall-Konformità Regolatorja (“R-CAP”) tagħha sabiex tiġi ffaċilitata implimentazzjoni bla xkiel u effettiva; iħeġġeġ id-deċiżjoni li jiġu introdotti kontrolli tal-eliġibbiltà anke fi ħdan l-organizzazzjonijiet membri, sabiex tiġi żgurata koerenza sħiħa anke tal-organizzazzjonijiet membri mal-valuri tal-Artikolu 2 tat-TUE u biex tinżamm l-integrità demokratika fil-finanzjament tal-Parlament tal-partiti politiċi Ewropej; [12:  	Ir-Regolament (UE, Euratom) 2025/2014 tal-Parlament Ewropew u tal-Kunsill tas-26 ta’ Novembru 2025 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (ĠU L, 2025/2445, 8.12.2025, ELI: http://data.europa.eu/eli/reg/2025/2445/oj).] 

111.	Jinnota li l-Awtorità tista’ tibda verifika tal-konformità mal-valuri li fuqhom hija bbażata l-Unjoni biss fuq talba mressqa mill-Parlament, mill-Kunsill jew mill-Kummissjoni;
112.	Jisħaq, li fid-dawl tal-kamp ta’ applikazzjoni mwessa’ tal-proċedura ta’ verifika tal-valuri, li issa tapplika wkoll għall-partiti membri u għall-organizzazzjoni tal-membri, u novitajiet oħra fir-Regolament (UE, Euratom) 2025/2445, inklużi l-aġġornamenti milqugħa għall-protezzjoni tad-demokrazija Ewropea kontra l-indħil barrani, huwa essenzjali li jissaħħu b’mod xieraq ir-riżorsi umani tal-Awtorità;
113.	Jinnota li fl-2024 l-approprjazzjonijiet imdaħħla taħt il-partita tal-baġit 402 intużaw kif ġej[footnoteRef:13]: [13:  L-ammonti kollha huma f’eluf ta’ EUR. Id-data se tiġi miżjuda wara d-Deċiżjoni tal-Bureau, li bħalissa hija prevista li tittieħed f’Marzu 2026.] 

	Partit (2024)
	Taqsira
	Riżorsi proprji
	Kontribuzzjoni finali tal-PE (1)
	Dħul totali 
	Kontribuzzjoni tal-PE bħala % tan-nefqa rimborżabbli (massimu 90 %)
	Surplus mid-dħul (trasferiment għar-riżerva jew telf)

114.	Jinnota li, fl-2024, l-approprjazzjonijiet imdaħħla taħt il-partita tal-baġit 403 intużaw kif ġej[footnoteRef:14]: [14:  L-ammonti kollha huma f’eluf ta’ EUR. Id-data se tiġi miżjuda wara d-Deċiżjoni tal-Bureau, li bħalissa hija prevista li tittieħed f’Marzu 2026.] 

	Fondazzjoni (2024)
	Taqsira
	Affiljata mal-partit
	Riżorsi proprji
	Għotja finali tal-PE
	Dħul totali
	Għotja tal-PE bħala % tal-kostijiet eliġibbli (massimu 95 %)
	Surplus mid-dħul (trasferiment għar-riżerva jew telf)

